**HOTĂRÂRE nr...................**

**pentru modificarea Anexei nr. 1 la Hotărârea Guvernului nr. 423/2022 privind aprobarea programelor naţionale de sănătate**

În temeiul art. 108 din Constituţia României, republicată, şi al art. 51 alin. (4) din Legea nr. 95/2006 privind reforma în domeniul sănătăţii, republicată, cu modificările şi completările ulterioare,

**Guvernul României** adoptă prezenta hotărâre.

**Art. I.** Anexa nr. 1 la Hotărârea Guvernului nr. 423/2022 privind aprobarea programelor naţionale de sănătate, publicată în Monitorul Oficial al României, Partea I, nr. 305 din 30 martie 2022, cu modificările şi completările ulterioare, se modifică după cum urmează:

**1.** La litera A „Programe naţionale de sănătate publică finanţate din bugetul Ministerului Sănătăţii” punctul II. „Programul naţional de supraveghere şi control al bolilor transmisibile prioritare”, se modifică şi va avea următorul cuprins:

**,,II. Programul naţional de supraveghere şi control al bolilor transmisibile prioritare**

Obiectiv:

Depistarea precoce şi asigurarea diagnosticului etiologic al bolilor transmisibile în vederea implementării măsurilor de limitare a răspândirii acestora.

Structură:

    1. Subprogramul naţional de supraveghere şi control al bolilor transmisibile prioritare;

    2. Subprogramul naţional de supraveghere şi control al infecţiilor asociate asistenţei medicale şi rezistenţei microbiene, precum şi de monitorizare a utilizării antibioticelor.’’

**2.** La litera A „Programe naţionale de sănătate publică finanţate din bugetul Ministerului Sănătăţii” punctul VII. ,,Programul naţional de screening organizat pentru boli cronice cu impact asupra sănătăţii publice’’, se modifică și va avea următorul cuprins:

„**VII. Programul naţional de screening organizat pentru boli cronice cu impact asupra sănătăţii publice**

Obiectiv:

Creșterea accesului populației la programe de screening organizate pe baze populaționale pentru boli cronice cu impact asupra sănătăţii publice.”

**3.** La litera A „Programe naţionale de sănătate publică finanţate din bugetul Ministerului Sănătăţii” punctul VIII. ,,Programul naţional de sănătate mintală şi profilaxie în patologia psihiatrică’’ se modifică și va avea următorul cuprins:

,, **VIII.** **Programul naţional de sănătate mintală şi profilaxie în patologia psihiatrică**

Obiective:

a) realizarea activităților de terapie ocupațională în vederea favorizării măsurilor de reinserție socială și profesională a persoanelor cu tulburări de sănătate mintală;

b) creșterea conștientizării și informării populației generale și a profesioniștilor din sănătate prin îmbunătățirea înțelegerii patologiei tulburărilor adictive, depresive și anxioase.’’

**Art. II** – (1) Prevederile art. I pct. 1 şi 3 se aplică începând cu data de 1 aprilie 2024.

(2) Prevederile art. I pct. 2 se aplică începând cu data de 1 iulie 2024.

**Art. III** - Sumele necesare pentru finanțarea serviciilor medicale de testare NAAT/RT-PCR şi de secvenţiere realizate până la data de 31 martie 2024 în cadrul Subprogramului naţional de testare NAAT/RT-PCR şi de secvenţiere se asigură din bugetul alocat pentru implementarea Programului naţional de supraveghere şi control al bolilor transmisibile prioritare în anul 2024, în baza documentelor prevăzute la art. 8 alin. (2) şi (3), transmise la Ministerul Sănătății până cel târziu la data de 30 iunie 2024.

**PRIM-MINISTRU**

**ION-MARCEL CIOLACU**